खैर, मैं खड़ा रहा और वह महिला पलटी और तेज कदमों से रास्ते में वापस चली गई। मैं मुड़ा और करीब 10 मिनट में अपने घर में था। मैंने दरवाजा खटखटाया- सबसे पहली ताई जी ने दरवाजा खोला। सबसे मिला और मैंने सबको बताया कि कैसे बगल के किसी गांव की कोई महिला मुझे यहां तक छोड़ आई। घर के आधे लोग परेशान हुए, आधे हैरान। कुछ का कहना था कि मुझे कोई भूत मिला है और मुझे तुरंत नहाकर पूजा-पाठ करना चाहिए। मेरी दादी जो सबकुछ ध्यान से सुन रही थी, उसने कहा कुछ करने की जरूरत नहीं है। दादी ने बोला कि वो जो कोई भी थी, उसने बच्चे को सुरक्षित घर पहुंचाया है। उन्होंने कहा कि वो हमारी कुलदेवी भी हो सकती थीं, जिनका पास ही मंदिर है और वह पूरे इलाके के लोगों की रक्षा करती हैं।